钦定古今图书集成/明伦汇编/氏族典/第227卷 > 杨元感
## 钦定古今图书集成/明伦汇编/氏族典/第227卷 > 杨元感

按《隋书杨元感传》：“元感，素之子也。初拜郢州刺史，吏
民敬服，皆称其能。后转宋州刺史，父忧去职。岁馀，起
拜鸿胪卿，袭爵楚国公，迁礼部尚书。性虽骄倨，而爱
重文学，四海知名之士，多趋其门。见朝纲渐紊，帝又
猜忌，内不自安，遂与诸弟潜谋废帝。帝征辽东，命元
感于黎阳督运。于时百姓苦役，天下思乱，元感遂与”
王仲伯、赵怀义等谋议，欲令帝所军众饥馁，每为逗
遛，不时进发。将军来护儿以舟师自东莱将入海，趣
平壤城。军未发，元感遣家奴伪为使者，从东方来，谬
称“护儿反。”元感遂入黎阳县，闭城，大索男夫，以“讨护
儿”为名，各令发兵，从乱者如市。河南赞治裴弘策拒
之，战败，遂进逼都城。帝遣武贲郎将陈棱、武卫将军
屈突通、左翊卫大将军宇文述发兵继进，护儿复来
赴援，元感军频北，宇文述等诸军蹑之，至弘农宫，留
攻之三日，城不下。追兵至，元感独与十馀骑窜林木
间，至葭芦戍，窘迫，独与弟积善步行，谓积善曰：“我不
能受人戮辱，汝可杀我。”积善抽刀斫杀之，因自刺不
死，为追兵所执，与元感首俱送行在所，磔其尸于“东
都市。”